Dokukino KIC - Kino sa stavom

4. Cherry Pop: Rodovi i (s)rodno prigovaranje (panel)
2025-10-24 17:30 - 19:00 UTC | Dokukino KIC, Preradovićeva 5
Zašto se “rod” odbacuje kao “neznanstveni” iako je još od prošlog stoljeća pojam roda predmet niza znanstvenih istraživanja, a u međuvremenu je postao i sastavni dio međunarodnog prava? Što uopće znači “rod”, a što se sve stavlja pod termin “rodna ideologija”? U društvu koje pitanje roda i transrodnosti još uvijek promatra kroz nerazumijevanje, strah i predrasude bitno je poticati znanstveno utemeljene rasprave i odvojiti iste od nepotrebnog politiziranja.

Voditeljica tribine: Karla Kostadinovski
Sudionice tribine: Maja Gergorić (pravnica), Milena Zajović Milka (novinarka, psihologinja)
Više o ostatku programa 4. Cherry Pop Festivala možete saznati OVDJE.

4. Cherry Pop: Cherry Pick 2 – Prishtina Queer Festival
2025-10-24 19:00 - 21:00
S ciljem približavanja različitih kulturoloških perspektiva po pitanju seksualnih identiteta Cherry Pop ove godine u gostujućem bloku donosi filmove s Prishtina Queer Festivala.

BLUSH – An Extraordinary Voyage (Iiti Yli-Harja, Kosovo, animirani, 2022., 15’)
Film govori o osamnaestogodišnjem Fatuu, Fincu kosovskog podrijetla, i njegovom jednostavnom odlasku u trgovinu koji se čini napet kao ekspedicija na Mjesec jer prvi put u životu javno nosi šminku. Film kombinira dokumentarni zvuk i lutkarsku animaciju.

As I Was Looking Above, I Could See Myself Underneath (Ilir Hasanaj, Kosovo, dokumentarni, 2022., 62’)
Kažu da je dom osjećaj, ali gdje je dom kada ti nije dopušteno osjećati se kao kod kuće čak ni unutar vlastitog tijela i uma? Film otkriva intimne priče LGBTQ osoba s Kosova koje prolaze kroz svoju neprekidnu potragu za sigurnim mjestom koje im omogućuje da jednostavno budu što jesu.

Nakon projekcije slijedi razgovor s direktorom festivala Danom Sokolijem i selektoricom filmskog programa Ditom Shaqiri.
Svi filmovi bit će popraćeni isključivo podnaslovima na engleskom jeziku, a ulaz je besplatan.
Više o ostatku programa 4. Cherry Pop Festivala možete saznati OVDJE.

4. Cherry Pop: Sweet Cherries 2
2025-10-24 21:00 - 23:00
Blind Date 4.0 (Jan Soldat, Austrija, dokumentarni, 8’)
Gužva vrućina i njihova vlastita tijela ne olakšavaju situaciju Hansu i Reinhardu na njihovom slijepom spoju.

La Perra (Carla Melo Gampert, Francuska, animirani, 14’)
Biti kći, biti majka, postajati žena.

Fuck-a-Fan (Muriel d’Ansembourg, Nizozemska, narativni, 24’)
Popularna porno zvijezda Chloe Cam pokreće natječaj „Fuck-a-Fan“ kako bi povećala broj svojih pratitelja i omogućila jednom sretnom obožavatelju da ostvari svoj san. Sudbina odabire Thomasa nespretnog mladog muškarca iz Amsterdama čije je srce nedavno slomljeno. U svojoj usamljenosti i očaju on si ne može si pomoći nego projicirati nešto dublje u samu situaciju u kojoj su se našli.

Windows from the south (Eugen Bilankov, Hrvatska, animirani, 5’)
Film o prekidu. Narativ se razvija kroz razgovore autora s njegovom dugogodišnjom partnericom, a prati kontemplaciju prekida devetogodišnjeg romantičnog odnosa. Zvučna slika filma gradi se dokumentarnim postupcima, a animacijom se ilustriraju psihološki i emotivni prostori tih ‘prekidnih’ razgovora. Kako bi se ocrtala nasumičnost podsvjesnih misli i emotivnih stanja, autor eksperimentira s vizualima koji imaju elemente nadrealnog, a veze među kadrovima su asocijativne. Film promišlja o dvostrukoj svrsi umjetničkog pothvata: sažimanja i arhiviranja dijela osobne povijesti u medij filma, istovremeno ga koristeći kao oblik terapijskog samo-istraživanja i eksperimentiranja.

TAPAGE (Joséphine Madinier, Francuska, narativni, 25’)
Nemo (20) je upravo saznao da će uskoro ostati gluh. U bolnici upoznaje nestašnog Loua kako krade lijekove. Odlučan da pobjegne od nove stvarnosti koju ne može prihvatiti odlučuje pratiti Loua kroz noć. Kako se Nemov poremećaj sluha pogoršava, a želja među dječacima budi Lou će ga naučiti kako otpustiti kontrolu kako bi mogao prihvatiti svoje stanje.

Nakon projekcije slijedi razgovor s autorom filma “Windows from the south” Eugenom Bilankovom.
Svi filmovi bit će popraćeni isključivo podnaslovima na engleskom jeziku, a ulaz je besplatan.
Više o ostatku programa 4. Cherry Pop Festivala možete saznati OVDJE.

4. Cherry Pop: Hrvatski filmski prepoRod (panel)
2025-10-25 17:00 - 18:30
Europska filmska industrija i dalje savladava vlastitu malu školu rodne ravnopravnosti jer u posljednjih pet godina ne postoji nijedna europska zemlja koja je dosegnula udio 30% redateljica-autorica filmova s kino distribucijom. Iako je u Hrvatskoj primjetan sve veći i značajniji kreativni dopirnos filmskih autorica na Pulskom filmskom festivalu udio ženskih autora je svega 2,8 %. Zašto još uvijek postoji zamjetna razlika u zastupljenosti žena unutar filmske industrije? Koji su pomaci, a koji problemi koji koče ravnopravnost u pogledu rodne zastupljenosti unutar filmskog svijeta?

Voditeljica tribine: Karla Kostadinovski
Sudionice tribine: Hana Jušić (redateljica), Sanja Milardović (glumica), Dunja Ivezić (redateljica, kritičarka)
Više o ostatku programa 4. Cherry Pop Festivala možete saznati OVDJE.

4. Cherry Pop: Cherry Pick 3 – Sve te senzacije u mom trbuhu & Grand Prize
2025-10-25 18:30 - 20:00
All Those Sensations in My Belly (Marko Dješka, Hrvatska, animirani, 13’)
Prolazeći kroz tranziciju iz muškog u ženski rod/spol, Matia pokušava pronaći iskrenu intimnu vezu s heteroseksualnim muškarcem.
Nagrade:
Međunarodni festival animiranog filma Anibar 2020. – najbolji film u sekciji Balkan
Svjetski festival animiranog filma Animafest Zagreb 2020. – natjecanje hrvatskog filma – posebno priznanje

Grand Prize (Anja Koprivšek, Hrvatska, dokumentarni, 46’)
U konzervativnoj Hrvatskoj, ballroom je prostor slobode za LGBTQ zajednicu. Valentina (29), je talentirana voguerica i jedna od osnivačica scene, dok je Teo (21) početnik koji traži svoje mjesto. Podršku i inspiraciju pronalazi u Valentini, koja ga podupire u njegovoj tranziciji, dok on svojom upornošću topi njezine zidove. Kako vrijeme prolazi, njihov se odnos razvija i produbljuje, te mladi par počinje sanjati o zajedničkoj budućnosti.
Nagrade:
ZagrebDox 2024 – Regionalna konkurencija – Posebno priznanje za najbolji film mladog/e autora/ice do 35 godina

Nakon projekcije slijedi razgovor s autorima Markom Dješkom te Anjom Koprivšek.
Svi filmovi bit će popraćeni isključivo podnaslovima na engleskom jeziku, a ulaz je besplatan.
Više o ostatku programa 4. Cherry Pop Festivala možete saznati OVDJE.

4. Cherry Pop: Sweet Cherries 3
2025-10-25 20:00 - 21:30
The Eating of an Orange (May Kindred-Boothby, Ujedinjeno Kraljevstvo, animirani, 7’)
U velikoj ladanjskoj kući identične figure jedu isto, kreću se isto, izgledaju isto. No sve će se promijeniti za jednu ženu kada joj nepoznata figura daruje naranču. Nikada prije nije vidjela naranču. U istraživanju tog novog i uzbudljivog otkrića biva prenesena u drugi svijet lišajeva, puževa i osjetilne fluidnosti. Ali kako to uskladiti sa svijetom koji poznaje? Mora donijeti odluku: napustiti svoje otkriće ili zakoračiti u novi način postojanja.

Mia Mio (Roxanne Peguet, Luksemburg, igrani, 20’)
Nakon još jednog aferpartya Mia doživljava krizu identiteta, a njezine dvije najbolje prijateljice pomažu joj nekoliko sati da prevlada važnu, ako ne i najvažnju fazu u njezinom životu.

Got a Place? (Estefania Serrano, Španjolska, igrani, 16’)
Film istražuje različite osjetljivosti, ne idealizirajući niti cenzurirajući gay seks u pomalo gorko-slatkoj priči o iskrenim vezama i lažnim očekivanjima. Portret pun ironije i ranjivosti o tome koliko je teško pronaći prostor — i fizički i simbolički — u kojem se može biti intiman.

FAUSTYNA (Natalia Dutkiewicz, Poljska, dokumentarni, 22’)
Faustyna ima 22 godine i želi pronaći svoj glas. Hoće li joj seksualni rad i kazalište pomoći na tom putovanju?

Unleaded 95 (Tina Emy Muffler, Emma Hütt, Njemačka/Austrija, igrani, 26’)
Tri prijateljice u svojim dvadesetima vraćaju se na mjesto svoje mladosti gdje u kasnopubertetskoj fazi lutanja između benzinskih postaja, autocesta i najstarijeg lezbijskog bara na svijetu moraju ponovno pregovarati o svom prijateljstvu.

Svi filmovi bit će popraćeni isključivo podnaslovima na engleskom jeziku, a ulaz je besplatan.
Više o ostatku programa 4. Cherry Pop Festivala možete saznati OVDJE.

Godina prođe, dan nikako
2025-10-26 19:00 - 20:30, 2025-11-01 17:00 - 18:30
Dokumentarni film prati dvojicu muškaraca u Slavoniji u Rajevu Selu. Tomislav i Joso su muškarci u svojim 50-tima i bez žena. U potrazi za boljim životom njihove žene su prije nekoliko godina otišle raditi preko granice gdje su pronašle nove partnere i trajno se preselile. Iako su I dalje u braku, taj brak je realiziran jedino na papiru. Redateljica filma, koja je ujedno narator priče, ali i protagonistica, dolazi k svom ocu Tomislavu kako bi pronašla odgovore.
Ako se ne prikazuje prodaja karata, kliknite ovdje.
Festivali i nagrade:
DOK LEIPZIG 2024 / ZAGREBDOX 2025 / LIBURNIA FILM FESTIVAL 2025
Recenzije:
“Na razmeđu osobnog i društvenog, “Godina prođe, dan nikako” plastično pokazuje njihovu suštinsku isprepletenost i nužnost dovođenja u odnos, odnosno pogrešnost zanemarivanja.” Iva Rosandić, Dokumentarni.net

Hall of Fame: Neobična Amerika
2025-10-30 17:30 - 19:00
Krajem 1950-ih francuski dokumentarist François Reichenbach proveo je osamnaest mjeseci putujući Amerikom i snimajući njezine raznolike predjele, osebujne stanovnike i njihove razbibrige. Reichenbach nas vodi na putovanje kroz bezbroj različitih Amerika te po uzoru na direktni film uz sveprisutnu i izrazito mobilnu kameru bilježi neočekivane mikro-događaje američkog života, od kolijevke do groba, od kokoši koja kugla za hranu do zatvorenika koji sudjeluju u rodeu kako bi smanjili svoje kazne.
Dobra, loša i neobična Amerika ukazuju nam se kroz leću francuskog senzibiliteta dok Reichenbach svojim inovativnim kadriranjem i pristupom koji zove „cinémaaventure“ zahvaća poeziju svakodnevnog života u Americi i njegove često komične, apsurdne i začudne aspekte. Pritom se istovremeno nježno izruguje francuskim stereotipima o Americi kao i žanru etnografskog dokumentarca. Elegična oda Americi 1950-ih također zahvaća i njene negativne aspekte – zatvorski industrijski kompleks, podivljali konzumerizam te rastuće klasne podjele.
Film je snimljen prema scenariju Chrisa Markera čiju je izvornu naraciju Reichenbach prilagodio svojoj viziji a glas naratora pripada Jeanu Cocteau. Žovijalni soundtrack djelo je legendarnog džez glazbenika i filmskog skladatelja Michela Legranda koji je osvojio tri Oscara za filmsku glazbu i snažno obilježio novovalnu kinematografiju kroz suradnje s Jean-Lucom Godardom, Agnès Varda, Françoisom Reichenbachom te Jacquesom Demyjem.
Uvodnu riječ u film održat će filmska kritičarka Višnja Pentić.

Film prikazujemo u sklopu ciklusa „Filmski putopisi“. Slijedeći geslo legendarnog dokumentarista i strastvenog hodača na duge staze, njemačkog redatelja Wernera Herzoga, da se svijet otkriva onima koji putuju pješice, novu sezonu Hall of Fame – vodiča kroz povijest svjetske dokumentaristike odlučili smo posvetiti putopisnim dokumentarcima. Za sve željne nepoznatih i egzotičnih lokacija, jedino specijalizirano hrvatsko dokumentarno kino filmskom će trakom rekreirati (ne)slavna putovanja i globtroterske pothvate renomiranih svjetskih dokumentarista.
Uz radoznalost putopisni dokumentarac iziskuje i umijeće pretakanja svojih avantura i doživljaja u filmski medij. U ciklusu otkrivamo s kakvim kreativnim, autorskim i osobnim vizijama autori i autorice poput Wernera Herzoga, Chrisa Markera, Petera Mettlera, Deborah Stratman ili Helke Misselwitz pristupaju ovome žanru koji je često pogrešno percipiran kroz edukativne TV-reportaže koje znaju degenerirati u senzacionalizam (tzv. mondo filmovi). Budući da je putovanje izrazito kronologijska kategorija, putopisni filmovi često imaju karakter dnevnika a dijele i mnoge zajedničke teme i preokupacije s etnografskim filmom. Ciklus će kroz diskurzivni dio programa istražiti i odnos putopisnosti i kolonijalizma, važnost susreta s Drugim, te kritičko osvješćivanje vlastitih i tuđih putničkih praksi.

Hall of Fame – vodič kroz povijest dokumentarnog filma serija je predstavljanja najznačajnijih dokumentaraca koji su svojim inovativnim pristupom utjecali na razvoj dokumentarizma.

Treći svijet
2025-10-31 19:00 - 21:00, 2025-11-02 21:00 - 23:00, 2025-11-08 19:00 - 21:00, 2025-11-09 19:00 - 21:00
Treći svijet je više od dokumentarnog filma o Haustoru – legendarnom zagrebačkom bendu koji je oblikovao glazbenu scenu bivše Jugoslavije. To je priča o dvije kreativne suprotnosti: Darku Rundeku i Srđanu Sacheru. Kroz prodorne opservacije, novo okupljanje u studiju i živopisnu arhivu, film otkriva kako je u jednom trenutku zajednička sklonost magiji svakodnevice spojila ta dva kreativna svijeta da stvore treći.
Ako se ne prikazuje prodaja karata, kliknite ovdje.
Festivali i nagrade:
SARAJEVO FILM FESTIVAL 2025 – SVJETSKA PREMIJERA / FILMSKI FESTIVAL HERCEG-NOVI 2025 / DOK’N’RIRAM 2025 / VUKOVAR FILM FESTIVAL 2025 – dobitnik Nagrade publike / LIBURNIA FILM FESTIVAL 2025
Recenzije:
“Informativan i dostatno dinamičan pogled na jedno antologijsko umjetničko djelo i njegove tvorce.” Damir Radić, Portal Novosti
“Film Arsena Oremovića nas potiče na samostalno istraživanje… na ponovno preslušavanje albuma četrdeset godina nakon njegova nastanka i donošenje vlastitih zaključaka o njegovoj relevantnosti.” Erika Roša, Dokumentarni.net

Helsinški učinak
2025-11-01 19:00 - 20:30
Trideset i pet svjetskih vođa okupilo se u dvorani Finlandija u Helsinkiju 29. srpnja 1975. na trodnevnoj sjednici u jeku Hladnog rata pod nazivom Konferencija o europskoj sigurnosti i suradnji, poznatu još i kao Helsinški sporazum. Utemeljen na stotinama sati arhivskih snimaka, ovaj film razotkriva diplomatski proces, koji se često nedovoljno ozbiljno shvaća i otkriva kako je on imao presudan utjecaj na svijet.
Film prikazujemo u suradnji s Beldocsom.
Ako se ne prikazuje prodaja karata, kliknite ovdje.
Festivali i nagrade:
CPH:DOX 2025 / DOK.FEST MUNICH 2025 / MILLENIUM DOCS AGAINST GRAVITY 2025 / BELDOCS 2025

Izgubljeni Dream Team
2025-11-02 17:00 - 18:30
Izgubljeni Dream Team film je o prijateljstvu, rivalstvu i ljubavi prema igri u vremenu političkih nemira i nadolazećeg rata. Priča je ispričana iz perspektive trenera i igrača jedinstvene momčadi u povijesti sporta, koja je 1991. godine na Europskom prvenstvu u Rimu osvojila zlato i stajala na postolju, promatrajući dizanje zastave svoje zemlje – koja je tri dana ranije prestala postojati.
Ako se ne prikazuje prodaja karata, kliknite ovdje.
Festivali i nagrade:
PULSKI FILMSKI FESTIVAL 2025.
Recenzije:
“Niti jugonostalgija niti jugokuđenje, “Izgubljeni Dream Team” umješno predočava osebujan odlomak povijesti kojemu nije mjesto u zaboravu ni na margini, zanimljivo i gledatelju koji i nije osobit poklonik košarke ili sporta.” Janko Heidl, Dokumentarni.net
“Film u tom smislu ima i povijesnu dimenziju, ne samo kao trpka umjetnička (re)interpretacija događaja o kojima govori, nego i kao dokument o ljudima koje predstavlja, a koji se u izvornom sastavu više neće moći okupiti.” Boško Picula, Zona filma

Palestine Cinema Days: Zbogom, Tiberijado
2025-11-02 18:30 - 21:00
Napustivši svoje selo kako bi slijedila svoj san da postane glumica, Hiam Abbass (serija Nasljeđe) je za sobom ostavila majku, baku i sedam sestara. Trideset godina kasnije, njezina kći i redateljica Lina vraća se s njom na putovanje kroz nestala mjesta rasuta po sjećanjima četiriju generacija odvažnih Palestinki. Ovaj poetičan i intiman film nadilazi granice njihove obiteljske kuće, kako bi ispitao tugu, identitet i energiju koja nas tjera da pronađemo sebe. Nježan je to no otporan film o ženama i mjestima koja su ih stvorila, koji se kreće kroz tjeskobu i čežnju, do oprosta i pomirenja. Bez mržnje, ali ne i bez tinjajućeg bijesa, film problematizira apatridski život i konfrontira se s raskidom i traumom egzila. Jer kako pronaći svoje mjesto – u svakom smislu – kada si protjeran iz svoje domovine, iz svoje obitelji? Redateljica filigranski isprepliće vlastite obiteljske priče koje su se prenosile kroz četiri generacije, stavljajući u prvi plan iscjeliteljsku moć pripovijedanja, dok u njenoj pozadini odzvanja tragična povijest Palestine.

Nakon projekcije održat će se razgovor u kojem će sudjelovati Layla Al Rajabi Šoštarac, članica Inicijative za slobodnu Palestinu, palestinska Hrvatica i hrvatska Palestinka te dr. sc. Emina Bužinkić, članica Inicijative za slobodnu Palestinu i istraživačica na Institutu za razvoj i međunarodne odnose (IRMO).
Projekciju donosimo u suradnji sa Zagreb Film Festivalom i Inicijativom za slobodnu Palestinu. Ulaz na film je besplatan, ali će se primati donacije za Inicijativu za slobodnu Palestinu.
Film prikazujemo u sklopu manifestacije Palestine Cinema Days. koja popularizira emancipacijsku filmsku kulturu u, iz i za Palestinu. Na poziv festivalskog organizatora Palestine Cinema Lab kina diljem svijeta organiziraju filmske projekcije u znak solidarnosti s palestinskim narodom i kao čin podrške ušutkanim palestinskim glasovima. U manifestaciji sudjeluju 94 zemlje i obuhvatit će više od 700 filmskih projekcija i kino-događaja na svim kontinentima.
Besplatne filmske projekcije održavaju se na obljetnicu Balfourove deklaracije i dvije godine nakon što je otpočeo genocidni rat u Gazi. Festival Palestine Cinema Days osnovan je 2014. u Ramali a od 2023. održava se izvan Palestine.

Nagrade i festivali:
VENICE FILM FESTIVAL 2023 – svjetska premijera / TORONTO FILM FESTIVAL 2023 / BFI LONDON FILM FESTIVAL – nagrada Grierson za najbolji dokumentarac / CINEMED 2023 – nagrada Ulysse Decipro / FIFAM 2023 – nagrada publike / MARRAKECH FILM FESTIVAL 2023 – najbolji film / FESTIVAL DE CINÉMA EN VILLE! 2024 – najbolji film / ANTENNA DOCUMENTARY FF 2024 – najbolji dokumentarac, nagrada publike / DUBLIN IFF 2024 – najbolji dokumentarac, ICCL Human Rights Award

Lina Soualem je francusko-palestinsko-alžirska redateljica i glumica. Nakon studija povijesti i političkih znanosti na Sveučilištu La Sorbonne, Lina je radila kao selektorica za Međunarodni filmski festival o ljudskim pravima u Buenos Airesu. Njen debitantski dugometražni dokumentarac Their Algeria (2020) premijerno je prikazan na Visions du Réelu te je osvojio više od desetak nagrada. Lina je glumila u tri igrana filma u režiji Hafsije Herzi, Hiama Abassa i Rayhane. Njezin drugi dugometražni dokumentarni film Zbogom, Tiberijado (2023) premijerno je prikazan u Veneciji, a potom na nizu prestižnih festivala osvojivši 13 nagrada. Film je izabran da predstavlja Palestinu na Oscarima 2024. i nominiran u kategoriji najboljeg dokumentarca na Film Independent Spirit Awards 2024.

Vude, ti si pobijedio!
2025-11-05 19:00 - 21:00
Priča o usponu i padu Dušana Vukotića, jedinog hrvatskog i jugoslavenskog Oskarovca, na neobičan način odražava tragičnu sudbinu njegove multietničke zemlje. Kroz sjećanja njegove supruge, prijatelja i kolega, prodiremo u animirani i ljudski svijet umjetnika vizionara, koji stvara umjetnost u zemlji koja se polako raspadala zbog političkih i vjerskih pitanja. Istovremeno film pruža dubok uvid u fenomen Zagrebačke škole crtanog filma i generacije kreativaca okupljene oko zajedničke ideje o proizvodnji animiranog filma.
Nakon projekcije održat će se razgovor s redateljem filma Senadom Šahmanovićem koji će moderirati filmski kritičar Silvestar Mileta.
Festivali i nagrade:
UNDERHILL FILM FESTIVAL 2025 / PULA FILM FESTIVAL 2025 / VUKOVAR FILM FESTIVAL 2025 / SLOBODNA ZONA FILM FESTIVAL 2025 / GIRONA FILM FESTIVAL 2025
Recenzije:
“Tijekom filma Šahmanović će ostvariti poprilično nadahnute dionice preplitanja starih s novim snimkama te gdjekad ponuditi iznimno zanimljivu, rijetko viđenu arhivsku građu.” Janko Heidl, Dokumentarni.net

Mirotvorac
2025-11-06 19:00 - 21:00
Godine 1991. na ulazu u Tenju ubijen je Josip Reihl Kir, načelnik Osječke policije, čovjek posvećen pregovorima i izbjegavanju rata. Mirotvorac je priča o posljednjih nekoliko mjeseci njegova života u osvit krvavog hrvatsko-srpskog rata, koji je Kir svim silama pokušao spriječiti, ispričana kroz izjave nekoliko svjedoka i pomoću arhivskih materijala iz tog doba. I danas, nakon više od trideset godina, mnogi su elementi tog ubojstva nerazjašnjeni, a mogući nalogodavci – nepoznati. Autor Ivan Ramljak jedan je od najznačajnijih hrvatskih dokumentarista srednje generacije, prepoznatljiv po svom osebujnom pristupu povijesnim temama.
Ako se ne prikazuje prodaja ulaznica, kliknite ovdje.
Festivali i nagrade:
ZAGREBDOX 2025 / PULA FILM FESTIVAL 2025 – Velika zlatna arena za najbolji film, Zlatna arena za montažu (Damir Čučić)/ LIBURNIA FILM FESTIVAL 2025 – Nagrada publike, Grand prix / RAFF 2025 – Nagrada publike
Recenzije:
“Film Ivana Ramljaka duboko ponire u introspektivne sfere na način koji bi svaka poštena, odgovorna osoba s ikakvim integritetom smatrala normalnim, ali narativ prevladavajućeg političkog mnijenja ga smatra štetnim.” Zoran Tučkar, Ravno Do Dna
“Ivan Ramljak u Mirotvorcu, premijerno prikazanom na ZagrebDoxu, nastavlja preokupaciju kontrastiranja arhivskog gradiva i individualnog sjećanja, a koja počiva na neprekidnoj promjeni perspektiva i potenciranju razumijevanja povijesti kao procesa dovršenog tek aktivnim postavljanjem u odnos spram suvremenosti.” Iva Rosandić, Dokumentarni.net

Ivana Grozna
2025-11-07 19:00 - 21:00
Komedija o ženi na rubu živčanog sloma u kojoj redateljica Ivana Mladenović glumi samu sebe. Ova fikcionalna autobiografija s reskim humorom prikazuje intimne neuroze pojedinca, obitelji i šire zajednice. Inspirirana je stvarnim događajima, a u njemu nastupaju redateljičini stvarni prijatelji i obitelj. Radnja prati Ivanu, srpsku glumicu koja živi u Rumunjskoj, no uslijed psihičke krize odlučuje ljeto provesti u svom rodnom gradu na obalama Dunava, u okrilju obitelji. Ondje je dočekuju kao zvijezdu, no nije potrebno dugo da gradom počnu kolati i prvi tračevi. Film je premijerno prikazan u Locarnu gdje je osvojio Posebnu nagradu žirija u programu Cineasti del presente.
Projekciju filma donosimo ususret masterclassu koji će u četvrtak 13. studenog u 16 sati redateljica održati masterclass u sklopu Zagreb Film Festivala.

Festivali i nagrade:
LOCARNO FILM FESTIVAL 2019 – posebno priznanje žirija (Filmmakers of the Present) / ZAGREB FILM FESTIVAL 2019 – Zlatna kolica / ANGERS EUROPEAN FIRST FILM FESTIVAL 2020 / TRIESTE FILM FESTIVAL 2020 / GÖTEBORG FILM FESTIVAL 2020 / WIESBADEN GOEAST 2020 – posebno priznanje/ TRANSILVANIA INT’L FILM FESTIVAL 2020 – nagrada za najbolji prvijenac
Recenzije:
“U fokus filma je stavljena vrlo zanimljiva tema fragilnog djevojaštva koja je rijetko u regionalnom filmu ovako sugestivno prikazana.” Antonela Marušić, VoxFeminae
“Ovo jeste prevashodno film o mladoj ženi i njenim strahovima i dilemama, ali istovremeno i višeslojno svedočanstvo jednog vremena. Sve je to začinjeno nizom izuzetno uspelih komičnih minijatura u žilnikovskom ključu čiji su akteri Ivana, njena porodica i njeni prijatelji.” Đorđe Bajić, City Magazine

KineDok: Alice On & Off
2025-11-08 17:00 - 19:00
Snimana punih deset godina, ovo je priča o Alice, 16-godišnjakinji koja postaje majka dječaka Arista, kojeg je dobila s pedesetogodišnjim Dorianom. U disfunkcionalnoj obiteljskoj dinamici, Alice postaje jedina odgovorna – za dijete, ali i za Doriana. U potrazi za vlastitim identitetom i osjećajem sigurnosti, Alice se u njihovim životima nastavlja pojavljivati povremeno, sve do jednog dana. Film donosi sirovu i neuljepšanu sliku međugeneracijske traume – portret žene koja pokušava zadržati prisutnost u sinovu životu, ostvariti svoje snove i pronaći sebe.
Film prikazujemo u suradnji s KineDokom, alternativnom distribucijom europskih dokumentarnih filmova koja okuplja oko 200 netradicionalnih prikazivačkih mjesta u šest europskih zemalja.
Festivali i nagrade:
TRANSILVANIA IFF 2024 – nagrada FIPRESCI, najbolji prvijenac / ASTRA FILM FESTIVAL 2024 – najbolji rumunjski dokumentarac / GOPO Awards – najbolji dokumentarac / SARAJEVO FILM FESTIVAL 2024 / ANONIMUL IFF 2024 / INDIE CORK 2024 / ZAGREBDOX 2025 / TRIESTE IFF 2025

KineDok: Pelikan plava
2025-11-09 17:00 - 19:00
Devedesetih godina u Mađarskoj putovanja van države konačno postaju moguća, ali većini i dalje nepriuštiva. Krivotvoreći međunarodne željezničke karte, tri mladića proputovala su Europu, a putovanja su omogućila i čitavoj svojoj generaciji.
Film je dobitnik posebnog priznanja žirija Velikog natjecanja dugometražnog filma Animafesta 2024.
Predivno strukturiran, zanimljiv i dobro istražen film. Njegova dojmljiva dokumentiranost urodila je oživljavanjem povijesti. Gledatelj se može istinski poistovjetiti s pričom – objašnjenje je žirija.
Film prikazujemo u suradnji s KineDokom, alternativnom distribucijom europskih dokumentarnih filmova koja okuplja oko 200 netradicionalnih prikazivačkih mjesta u šest europskih zemalja.
Festivali i nagrade:
ANNECY INT’L ANIMATED FILM FESTIVAL 2024 / ANIMAFEST ZAGREB 2024 – posebno priznanje / TALLINN BLACK NIGHTS FF 2023 / DOCSBARCELONA 2024 – nagrada mladog žirija / GUANAJUATO IFF 2024 / TORINO FILM FESTIVAL 2023 / SILK ROAD INT’L FF CHINA 2024

ZFF: Masterclass: Una Gunjak – Djeca i naturščici pred kamerom
2025-11-11 16:00 - 18:00
Na masterclassu s Unom Gunjak proći ćemo kroz različite autorske odluke i procese, razgovarajući o dva značajna autoričina filma – Kokoška (2014.) i Ekskurzija (2023.). Masterclass otvaramo pitanjem zašto je stvaranje politički čin i zašto je umjetnikov pogled na svijet nužno politički činveć samim izborom onoga što će ili neće tematizirati. Autorica će govoriti o svojoj filmskoj poetici i metamorfozi koju početna ideja i scenarij prolaze tijekom stvaranja filma. Posebno će se osvrnuti na rad s djecom glumcima i naturščicima te na to kako se pojedini aspekti filma, poput fotografije, unaprijed određuju odabirom teme i likova, kao i odlukom da se radi s djecom, naturščicima i mladima. U sklopu masterclassa prikazat će se kratki film Kokoška.

Kokoška (r. Una Gunjak, Njemačka/Hrvatska, 2025, 15′)
Sarajevo, 1993. Kao poklon za šesti rođendan, Selma dobiva živu kokoš. Kada shvaća da će stvorenje biti ubijeno kako bi prehranilo obitelj, odlučuje ju pustiti na slobodu, ne shvaćajući do kakvih opasnih posljedica to može dovesti.

Una Gunjak sarajevska je redateljica, scenaristica i montažerka s adresom u Parizu. Završila je diplomski studij montaže na londonskom NFTS-u. Njezin kratki film Kokoška prikazan je na Tjednu kritike u Cannesu i na Sundanceu te je dobitnik nagrade Europske Filmske Akademije za najbolji kratki film. Njezin prvi dugometražni film Ekskurzija (ZFF 2023.) premijerno je prikazan na Locarno Film Festivalu, gdje je osvojio posebno priznanje. Una je savjetnica za montažu pri First Cut Labu , a radi i kao predavačica za edukativnu platformu Ji.hlava Academy.

Ana Marija Marinov (Šibenik, 1992.) diplomirala je novinarstvo i politologiju u Zagrebu, a 2018. završila je studij eksperimentalnog filma na MET Film Schoolu u Berlinu. Izlaže i radi međunarodno, bavi se fotografijom, filmskom produkcijom, a od 2020. piše o dokumentarnim filmovima i vodi filmske radionice za djecu i mlade. Od 2023. surađuje s udrugom Djeca susreću umjetnost, a od 2025. koordinira KinoKino, dječji program ZFF-a.

ZFF: Vienna Shorts
2025-11-11 19:30 - 21:00
Blijede mrlje zelenkaste boje (Dull Spots of Greenish Colours, r. Sasha Svirsky, Njemačka, 2025, 10′)
Rat za našu pažnju najednom je prerastao u pravi rat. Informacijske tehnologije ne čine se više pukim sredstvom za postizanje nekog cilja, već kao da imaju vlastitu volju. Kao da su jedne od sila koje omogućuju stravičan događaj, koji je teško prihvatiti i gotovo nemoguće razumjeti. Nemamo nad njime kontrolu i osuđeni smo na promatranje vijesti na ekranima naših mobitela.

Kupaći kostim (Der Badeanzug, r. Amina Rosa Krami, Njemačka, 2025, 11′)
Jednog naoko beskrajnog ljetnog dana, Noa dobije kupaći kostim koji će nepovratno promijeniti njegov pogled na svijet.

NATEMU නටමු – KVSAL (r. Kevin Thaliyath, Austrija, 2025, 3′)
නටමු na singalskom znači “plešemo”, a ovdje istovremeno služi kao slavlje i protest. Ovaj je film nadrealni portret stvarnosti ljudi druge boje kože u Beču. Film zaranja duboko u podsvijest, istražujući teme kao što su isključenost, diskriminacija, trauma, zajednica, otpornost i osnaživanje – a ujedno je i totalni hit!

Posljednji ljudi (Die letzten Menschen, r. Nicolás Pindeus, Austrija, 2025, 25′)
Živeći u malom selu, Lenz se trudi biti dobra osoba. A ipak, njegov mali svijet kao da se polako urušava.

Razeh-del (r. Maryam Tafakory, Iran/UK/Italija, 2024, 28′)
Godine 1998. dvije učenice poslale su pismo prvim ženskim novinama u povijesti Irana. Dok su čekale da ih objave, razmišljale su o snimanju nemogućeg filma.

ZFF: Kreativna Europa MEDIA: što je novo u pozivima za razvoj u 2026.?
2025-11-12 10:00 - 11:30
U suorganizaciji s DKE – Uredom MEDIA Hrvatske održat će se izlaganje posvećeno novostima u pozivima za razvoj AV projekata 2026. (korazvoj, mini-slate/slate, TV & online). Voditeljica DKE – Ureda MEDIA HR Martina Petrović predstavit će izmjene u kriterijima i uvjetima poziva, nove mogućnosti međunarodne suradnje te dati smjernice za uspješnu prijavu i upozoriti na najčešće pogreške prijavitelja iz zemalja niskog AV kapaciteta.
Ulaz na događanje je slobodan uz prethodnu registraciju putem sljedeće poveznice.

Martina Petrović diplomirala je međunarodne odnose i psihologiju, a većinu radnog iskustva stekla je u Upravi za međunarodnu kulturnu suradnju pri Ministarstvu kulture. Aktivno je sudjelovala u osnivanju HAVC-a, gdje je kasnije imenovana voditeljicom MEDIA deska Hrvatske. Na temelju uspješnih rezultata, HRUP joj je dodijelio prvu Nagradu Albert Kapović 2010. godine. Kao voditeljica DKE – Ureda MEDIA HR aktivno sudjeluje u organizaciji inovativnih i kreativnih radionica – instrumenata naobrazbe, informiranja i umrežavanja europskih filmskih profesionalaca.

ZFF: Toronto IFF – Short Cuts
2025-11-12 19:30 - 21:00
Bojiš li se biti svoj jer misliš da nećeš uspjeti? (Are You Scared to Be Yourself Because You Think That You Might Fail?, r. Bec Pecaut, Kanada, 2024, 17′)
Oporavljajući se od rodno-afirmacijske operacije prsa, Mad se nosi s emocionalnim previranjima kod kuće, uz podršku partnerice i majke. Dobitnik nagrade za najbolji kratki kanadski film u Torontu.

Fantas (r. Halima Elkhatabi, Kanada, 2023, 12′)
Tania odlučuje povesti svog konja Fantasa sa sobom u grad i predstaviti ga prijateljima u svojoj radničkoj četvrti. Dijeljenjem svoje strasti pokušava spojiti svoje dvije polovice u jednu cjelinu. Dva svijeta koja se nikada prije nisu susrela sudaraju se u ovoj urbanoj priči s nadrealnim primjesama.

Hvala što smo se upoznali (Thanks to Meet You!, r. Richard Hunter, UK, 2024, 13′)
Nadrealna komedija koja prati petoricu biznismena dok pokušavaju sklopiti posao. No rasprave o šarenom azbestu, mrtvim pticama i golom hrvanju uporno sprečavaju bilo kakvu poslovnu transakciju.

Jebi me (Fuck Me, r. Anette Sidor, Švedska/Norveška, 2024, 14′)
Tini je dosta muškaraca i misli da su svi isti. Tijekom noćnog izlaska slučajno nazdravi s Benom, koji joj se jednom upucavao. Njezine prijateljice očekuju da će im se Ben pridružiti sa svojim prijateljima i Tina zažali što je pogledala u njegovom smjeru. No kada Ben i dečki ne dođu, Tina postaje znatiželjna i odlučuje mu prići.

Ramón koji razgovara s duhovima (Ramón Who Speaks to Ghosts, r. Shervin Kermani, Španjolska/Kanada/Meksiko, 2023, 7′)
Nakon vulkanske erupcije, Ramón šeće otokom La Palma noseći mikrofon, u potrazi za duhovima.

Više od sreće (More Than Happy, r. Wei Keong Tan, Singapur, 2025, 7′)
U queer utopiji dva para sjede u restoranu, udubljeni u razgovor. Čekaju konobara koji neće doći. Dok postaju sve gladniji, razgovaraju o vremenu i sreći. Jedan od njih sanja o majčinom blagoslovu, drugi o duhovima iz prošlosti. Kako ne žele čekati unedogled, odluče otići

Masterclass: Ivana Mladenović – Autofikcija
2025-11-13 16:00 - 17:30
U četvrtak, 13. studenog u 16 sati u Dokukinu KIC redateljica Ivane Mladenović održat će masterclass pod naslovom Autofikcija. Masterclass donosimo u suradnji sa Zagreb Film Festivalom.
U razgovoru s moderatoricom Jelenom Pašić, Ivana Mladenović govorit će o tome kako je razvila autorski stil, od prvog dokumentarnog filma do najrecentnijih ostvarenja. U svoja posljednja tri filma inspiraciju je crpila iz autobiografskih knjiga, rukopisa i osobnih priča kako bi istražila proces transformacije stvarnosti u fikciju. Na masterclassu će govoriti i o radu s neprofesionalnim glumcima koji često glume sami sebe, davanju glasa marginaliziranim ljudima te stapanju fikcije i stvarnosti u svojoj filmskoj praksi. Bit će riječi i o njezinu najnovijem ostvarenju, urnebesnoj socioseksualnoj satiri Sorella di Clausura, premijerno prikazanoj u Locarnu i nagrađenoj za najbolju režiju u Sarajevu, koja će hrvatsku premijeru imati na Zagreb Film Festivalu.
Masterclass će se održati na hrvatskom jeziku a ulaz je besplatan.
Ususret masterclassu u petak 7. studenog u 19 h će se održati projekcija autoričina hibridnog filma Ivana Grozna (2019.).
Ivana Mladenović (Srbija, 1984.) je srpsko-rumunjska redateljica koja snima dokumentarne, igrane i hibridne filmove. Njezin dokumentarni film Ugasi svjetla (2012.) premijerno je prikazan na Tribeci, a osvojio je i Srce Sarajeva za najbolji dokumentarni film. Dugometražni igrani prvijenac Vojnici (2017.) premijerno je prikazan na Međunarodnom filmskom festivalu u Torontu. Za film Ivana Grozna (2019.) osvojila je na Locarnu nagradu žirija Cine+, a potom i Zlatna kolica na ZFF-u. Za svoj najnoviji film Sorella di Clausura u Sarajevu je ovjenčana nagradom za najbolju režiju.

ZFF: Filmski festival u Locarnu
2025-11-13 19:30 - 21:00
Pardi di Domani sekcija Locarno Film Festivala posvećena je kratkometražnim i srednjometražnim filmovima. Sastoji se od tri natjecanja: međunarodnog, švicarskog (oba posvećena redateljima koji još nisu snimili dugometražni film) i Corti d’autore. Selektirani filmovi obično se prikazuju u devet programa koji su osmišljeni za publiku željnu izazova. Ti programi miješaju različite žanrove, stilove, estetike i teme, predstavljajući raznoliku grupu autora. Uživajte!
Enrico Vannucci, član selekcijske komisije programa Pardi di Domani Filmskog festivala u Locarnu

Force Times Displacement (r. Angel Wu, Tajvan, 2025, 12′)
U tvornici koju pokreće beskrajna ambicija misteriozni drveni kip ispunjava želje za uspjehom. Mladi radnik posvećuje svoj život skulpturi sve dok mu tajna soba ne otkrije jedan sasvim drugačiji svijet i u njemu pobudi želju za promjenom.

Index (r. Radu Muntean, Rumunjska, 2025, 28′)
Duboko u neistraženoj šumi, izolirani ornitolog otkriva divlje dijete na zrnatoj snimci koju su snimile infracrvene kamere skrivene među drvećem.

Nest (r. Stefania Burla, Švicarska, 2025, 19′)
Večer prije vjerske procesije, 15-godišnja Selma susreće grupu tinejdžera skrivenih u mraku lokalne sportske dvorane.

Taj pas je moj pas (Su cane est su miu, r. Salvatore Mereu, Italija, 2024, 25′)
Sardinija, 1970. Giaime dobiva na čuvanje grlice. Njegov pas Miggia ušuljao se u podrum i prevrnuo kavez s pticama. Giaime ne zna kako reći Tommasu, koji ih je ulovio, da su grlice odletjele.

ZFF: Pitching forum Industrije Mladost!
2025-11-14 10:00 - 11:30
U velikom programu Industrija ZFF-a objedinjeni su uglavnom edukativni programi usmjereni na zrelije filmske profesionalce, ali tu je i poseban program stipendiranja studenata nazvan Industrija Mladost!. U suradnji s filmskim akademijama iz regije, program dvama studentima svake od akademija nudi stipendije za praćenje festivala. Program Industrija ZFF-a i sedam filmskih akademija iz regije – iz Beograda, Cetinja, Ljubljane, Nove Gorice, Sarajeva, Skoplja i Zagreba – odabrali su 14 studenata i njihovih sedam projekata koji će razvijati svoje kratkometražne igrane filmove na intenzivnim radionicama tijekom festivala.
Radionica završava javnim pitching forumom studentskih projekata. Mladi scenaristi i redatelji ondje će predstaviti svoje projekte međunarodnom panelu. Najbolji projekt dobit će nagradu u obliku korištenja postprodukcijskih. Sudionici pitchinga imaju na raspolaganju sedam minuta za predstavljanje i sedam minuta za odgovaranje na pitanja.
VODITELJI RADIONICE:
Čedomir Kolar, Inja Korać, Lana Matić, Bard Ydén
POLAZNICI
Akademija dramske umjetnosti u Zagrebu (ADU)
Dražen Bošnjak, Ivana Brajdić (Ljubav se ne trži / Love Ain’t on the Market)
Akademija za gledališče, radio, film in televizijo Ljubljana (AGRFT)
Mark Džamastagić, Gala Atanasova (Nisam cijeli život štedila da bi u starosti plaćala fasadu / I Didn’t Scrimp and Save all My Life, Just to Get Ripped Off on a Facade)
Akademija scenskih umjetnosti Sarajevo (ASU)
Adna Dautović, Nadja Paranos (Fade In)
Fakultet dramskih umetnosti Beograd (FDU Beograd)
Vanja Vujin, Mina Adamović (Načini povratka kući / Ways of Going Home)
Fakultet dramskih umjetnosti Cetinje (FDU Cetinje UCG)
Jelena Šarić, Pavle Vujović (Dobrodošao, zete! / Welcome, Son-in-Law!)
Fakultet za dramski umetnosti Skopje (FDU)
Jana Golaboska, Simon Gegaj (Ana)
Akademija umetnosti Univerza v Novi Gorici (UNG AU)
Yue Marie Feng, Sebastian Venegas Sanchez (Poklon obitelji / Gift of Family)

ZFF: EFA shorts
2025-11-14 19:30 - 21:00
Čovjek broj 4 (Man Number 4, r. Miranda Pennell, UK, 2024, 9′)
Gaza, prosinac 2023. Suočavanje s uznemirujućom fotografijom na društvenim mrežama izaziva pitanja o tome što to znači biti promatrač.

Biti John Smith (Being John Smith, UK, 2024, 26′)
Nakon desetljeća srama i nelagode, redatelj konačno priznaje da su njegovo ime i prezime imali dubok utjecaj na njegovu psihu. Naime, John Smith najčešće su ime i prezime na engleskom govornom području. Prožet autobiografskim fragmentima, ovaj film vodi nas na putovanje koje otkriva koliko zapravo ime može biti važno.

Cvijeće stoji tiho i svjedoči (The Flowers Stand Silently, Witnessing, r. Theo Pangopoulos, UK, 2024, 17′)
Kada palestinski redatelj s adresom u Škotskoj otkrije rijedak filmski arhiv palestinskog divljeg cvijeća, osjeti poziv da se pozabavi tim snimkama. Ovaj nježni filmski esej propituje čin stvaranja slika kao sredstvo svjedočenja i nasilja kada se bavi ljudima i zemljom.

Grad pjesnika (City of Poets, r. Sara Rajaei, Nizozemska, 2024, 21′)
U malom metaforičkom gradu, sve ulice nazvane su po pjesnicima. Njegovi stanovnici žive u utopijskoj poetskoj iluziji. Kada se sustav promijeni i počne rat, grade se nove četvrti za smještaj izbjeglica. Stara imena ulica zamjenjuju se novima, a stanovnici grada gube se u sjećanjima zaboravljenih pjesnika.

L’Avance (r. Djiby Kebe, Francuska, 2024, 18′)
Aliou je uspješni student na pariškoj Akademiji likovnih umjetnosti. Kada renomiranom kolekcionaru proda sliku svoje preminule majke za 3000 eura, dostava slike pretvara se u dugo putovanje tijekom kojeg će shvatiti težinu novca koji je zaradio.

ZFF: Nagrade Goya
2025-11-15 19:30 - 21:00
Cafuné (r. Carlos F. De Vigo & Lorena Ares, Španjolska, 2024, 8′)
Dobitnik Goye za najbolji kratki animirani film. Usamljena djevojčica Alma ponovno proživljava traumatičnu prošlost kada joj lutka padne u bazen. Njezina spasiteljica Luna pomaže joj prebroditi traumu i izgraditi novi život.

Remekdjelo (La gran obra, r. Àlex Lora, Španjolska, 2024, 20′)
Dobitnik Goye za najbolji kratki igrani film i Velike nagrade žirija za kratkometražni film na Sundanceu. Bogati par Leo i Diana u reciklažnom centru upoznaju trgovce otpadom Salifa i njegova sina Yousefa. Par im ponudi da iz njihove vile preuzmu još otpada, no ubrzo otkrivaju da Salif i Yousef imaju nešto što oni žele. Majstorski gradeći napetost, film propituje društvene hijerarhije i dinamiku između bogatstva i siromaštva.

Sjeme Kivua (Semillas de Kivú, r. Néstor López & Carlos Valle, Španjolska, 2024, 29′)
Dobitnik Goye za najbolji kratki dokumentarni film 2025. U kongoanskoj regiji Kivu, jednoj od najnasilnijih područja na svijetu, skupina žena dolazi u lokalnu bolnicu nakon seksualnog napada gerilaca. Prije reintegracije u društvo prolaze psihoterapiju, tijekom koje se suočavaju s pitanjem mogu li prihvatiti bebe koje su nastale kao posljedica silovanja.
